Reidar Kolbrek

Reidar Kolbrek (født 5. desember 1939 i Hokksund) er en norsk billedkunstner. Han er oppvokst på Skotsmoen i Hokksund, men har i de senere årene bodd i Rauland, Vinje kommune i Vestfold og Telemark fylke.

Han er sønn av Aslaug Gevelt og Olaf Kolbrek.

Reidar Kolbrek begynte å arbeide som bud i Oslo allerede som 15 åring, han var også til sjøs en periode før han var 18.

I 1958 kom han inn på reklamelinja på Statens Håndverks- og Kunstindustriskole. Etter endt utdanning arbeidet han som reklametegner.

Som 29 åring førte utferdstrangen han nedover i Europa og til Spania hvor han for alvor begynte sitt liv som kunstmaler.

Kolbrek traff sin kone og de flyttet til hennes hjemsted i Rauland i 1974.

Kolbrek sine motiver er hentet fra naturen men han har også malt en rekke bilder inspirert av sin kristne tro.

Utdanning og debut 
Kolbrek er utdannet ved Statens Håndverks- og Kunstindustriskole, Oslo 1958–62.

Han har flere studiereiser blant annet flere lengre opphold i Spania fra 1968, Italia 1961, Danmark 1972, Frankrike 1976 og 1977.

Kolbrek debuterte i 1968 i Valencia, Spania, med akvareller og tegninger.

Kunstnerisk virksomhet 
I 1969, året etter debututstillingen, stilte han for første gang ut i Norge. Kritikerne påpekte blant annet at han på en fremragende måte hadde lykkes i å gjengi det spanske landskap. Siden det har det blitt mange kollektivutstillinger og nærmere 100 separatutstillinger i inn- og utland, hvorav åtte utstillinger i Spania, i Paris og Zeist. Han foretok også utsmykkingen i Porsgrunn lutherske sykehus (1978).

I 2020 illustrerte han boken "High-Quality Horn Loudspeaker Systems" som er skrevet av sønnen Bjørn Kolbrek (doktor i akustikk) og Thomas Dunker.

I begynnelsen var det mest tegninger og akvareller, men etter hvert har han gått mer og mer over til oljemalerier.

Kolbrek blir av noe karakterisert som en gammeldags modernist, han benytter en kraftig koloritt og legger fargene tykt på slik at bildene får en kraftig struktur og relieffvirkning. Kolbrek bruker en fyldig og fargerik palett, men ofte også dype mørke farger når skog og gamle hus er motivene.

Kolbrek maler helst utendørs, han sier han er avhengig av å stå under åpen himmel der motivet er, han må føle naturen for å skape en ærlige skildringer av storslagen natur.

Kolbrek har privat utstilling av malerier og akvareller i låven på gården Rofshus (Nesland) i Rauland.

Motivene 
Motivene er i all vesentlighet hentet fra naturen. Kolbreks fasinasjon for trær og landskap startet i Eiker skogene han hadde rundt seg under oppveksten i Hokksund.

Motivene var på debututstillingen hovedsakelig landskap og byprospekt henta fra landsbyene omkring Valenciai Spania. Bildene var lyse og med det karakteristisk Spanske sollyset.

Når han senere malte bilder fra den norske naturen var det ofte blomsterenger og gamle frukttrær i blomst.

Etter at Kolbrek flyttet til Rauland har han først og fremst henta sine motiver fra Telemark. Det er naturen og framfor alt skogen som opptar han, men også utsikten til vann og fjell, gjerne med gamle lafta Telemarks hus som en del av motivet.

I 1983 startet han også med å male Kristusbilder i store formater, ofte 1 meter brede og 1,6 meter høye, disse har vært utstilt i Norge og i utlandet. NRK og TV2 har også hatt stor interesse for disse maleriene og laget TV-program om Kolbrek og de religiøse maleriene.

Han kom til oss 
Reidar Kolbrek er både forfatter og illustratør av boka "Han kom til oss - betraktninger over Jesaja 53" som ble utgitt i 2004.

Gjennom egne tekster og bilder skildrer forfatteren Jesu vei til Golgata. Han ser budskapet i Jesaja 53 i lys av andre skriftsteder i Bibelen.

TV-program og bøker om Reidar Kolbrek 
«Påskegjesten» – NRK 1984

«Norge Rundt» – NRK 1989

«Møte med Mesteren» – NRK 1995

«Nåde den som tror» – TV2 1996

Biografien «Maleren på Ivistoga» - Lunde forlag - Arvid Møller 2000

Referanser 

Norske kunstnere
Norske malere